ขึ้นเบี้ยก่อการร้าย10เท่า
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

บริษัทรับประกันต่างชาติชี้เสี่ยงเปลี่ยนเบี้ยทุกวันตามเหตุการณ์โพสต์ทูเดย์ — ประกันต่างชาติจัดอันดับความเสี่ยงภัยจากการชุมนุมต่อต้านรัฐบาลรุนแรงระดับสูงสุด ขึ้นเบี้ยก่อการร้ายเฉลี่ยเพิ่ม 10 เท่า แถมเปลี่ยนราคาทุกวัน แถมไม่รับประกันย่านราชประสงค์
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย เปิดเผยว่า บริษัทประกันภัยต่อรายใหญ่ที่รับประกันภัยก่อการร้าย ได้จัดอันดับความเสี่ยงจากเหตุการณ์ชุมนุมอยู่ในระดับที่สูงมาก จึงมีการคิดราคาเบี้ยประกันภัยเป็นวันต่อวัน หรือเปลี่ยนราคาเบี้ยประกันภัยเกือบทุกวัน และมีราคาเพิ่มสูงขึ้นมากเมื่อเทียบกับช่วงปกติ สูงกว่าพิกัดอัตราเบี้ยประกันภัยที่ทางสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กำหนดไว้
“เราต้องฟังจากบริษัทต่างประเทศ เพราะเขาเป็นคนกำหนดราคา เพราะเมื่อรับมาแล้วจะต้องส่งทำประกันภัยต่อต่างประเทศเกือบทั้งหมด อย่างลูกค้าเราที่เป็นกลุ่มโรงแรมและมีห้างสรรพสินค้าด้วย ถึงวันนี้ก็ยังไม่สามารถซื้อประกันภัยก่อการร้ายได้ เพราะบริษัทประกันภัยต่างประเทศมีการเปลี่ยนเงื่อนไขและราคาเบี้ยทุกวัน” นางนวลพรรณ กล่าว
นางนวลพรรณ กล่าวว่า บริษัทเริ่มทำตลาดประกันภัยก่อการร้ายมาตั้งแต่เกิดเหตุการณ์ความไม่สงบทางภาคใต้ เพราะมองว่าในประเทศไทยมีความเสี่ยงดังกล่าว แต่เบี้ยประกันภัยมีไม่มากนัก เนื่องจากไม่ได้รับความสนใจจากตลาด แต่หลังจากเกิดเหตุการณ์ชุมนุมต่อต้านรัฐบาล ทำให้เจ้าของธุรกิจที่อยู่ในบริเวณเสี่ยงสนใจมาทำประกันดังกล่าวมากขึ้น แต่ด้วยเบี้ยประกัน ภัยที่เพิ่มสูงขึ้นค่อนข้างมาก และเงื่อนไขที่เปลี่ยนไป ทำให้ลูกค้ายังไม่ตัดสินใจซื้อ
แหล่งข่าวจากบริษัทประกันภัย เปิดเผยว่า เมื่อ 3 ปีก่อน อัตราเบี้ยประกันภัยก่อการร้ายในภาคใต้จะอยู่ระดับ 0.17% แต่เมื่อเกิดเหตุการณ์ความไม่สงบในปัจจุบัน บริษัทประกันภัยต่อต่างประเทศจัดอันดับความเสี่ยงจากการก่อการร้ายอยู่ในระดับสูงสุด และไม่รับประกันภัยห้าง ร้าน และโรงแรมที่อยู่ในบริเวณแยกราชประสงค์ 
สำหรับพื้นที่บริเวณอื่นๆ ในกรุงเทพฯ ราคาเพิ่มขึ้นเป็น 10 เท่า จาก 0.17% เพิ่มเป็น 1.2% ต่อวงเงินความคุ้มครอง เพราะบริษัทต่างประเทศมองว่ากลุ่มผู้ชุมนุมมีการเคลื่อนขบวนไปทั่วกรุงเทพฯ และจะต้องตัดสินใจภายใน 34 วัน หากล่าช้าเบี้ยประกันภัยก็จะเปลี่ยนไป 
“ตอนนี้ย่านราชประสงค์มีเงินก็ซื้อประกันภัยก่อการร้ายไม่ได้ เพราะบริษัทประกันต่างประเทศไม่รับเลย ยกเว้นว่าจะประกันทรัพย์สินทั่วประเทศในคราวเดียวกัน แต่ปัญหาคือเจ้าของทรัพย์สินมองว่ามีความเสี่ยงเฉพาะราชประสงค์ ก็อยากจะซื้อคุ้มครองเฉพาะพื้นที่เสี่ยง ทางประกันต่างประเทศก็ไม่รับ เบี้ยประกันภัยก่อการร้ายเลยไม่เพิ่ม” แหล่งข่าวเปิดเผย
นางนวลพรรณ กล่าวว่า ผลการดำเนินงานไตรมาสแรกปี 2553 มีเบี้ยรับรวม 1,232 ล้านบาท เพิ่มขึ้น 13% เนื่องจากเศรษฐกิจมีการฟื้นตัว และมีการขยายช่องทางการขาย มีกำไรสุทธิรวม 79.82 ล้านบาท เพิ่มขึ้น 44% ส่วนไตรมาส 2 ของปีนี้ คาดว่าเบี้ยประกันภัยจะยังเติบโตอย่างต่อเนื่อง โดยได้เพิ่มแบบประกันภัยรถยนต์ขายผ่านธนาคาร จากเดิมที่เน้นขายประกันอุบัติเหตุส่วนบุคคล หรือประกันภัยที่ไม่ใช่รถยนต์
นอกจากนี้ จะมีการอบรมความรู้ด้านประกันภัยที่ไม่ใช่รถยนต์ให้กับตัวแทนที่มีอยู่จำนวน 1 หมื่นคนทั่วประเทศ และพัฒนาความรู้ที่เข้มข้นขึ้นตามเกณฑ์ใหม่ของ คปภ.